和陝令張師柔石柱村詩
作者：邵雍
朝代：宋

paragraphs: 君爲陝縣令，我實康公孫。
始祖有遺烈，託君訪其存。
夫君有詩來，題云石柱村。
石柱之始立，於古無所根。
就勒分陝銘，惟唐人之言。
既歷年所多，首尾無完文。
難以從考正，將焉求其源。
我患讀書寡，知識無過人。
經書史傳外，不能破羣昏。
從長卿公羊，宜自陝而分。
從君陳畢命，宜成周而云。
二者兼取之，於義似或尊。
分政東西郊，可以陝洛論。
此說如近之，庶幾緩紛紜。
甘棠之蔽芾，石柱之青新。
當時之盛事，予不得而親。
二南之正化，二公之清芬。
千載之美談，予可得而聞。
棄經而任傳，儒者固不遵。
作詩以明之，馳此庸報君。